Vandale beskadig park | News24
Vandale beskadig park
Vandale het dié beeld by Zoetelief-park in Jeffreysbaai met wit verf bemors. Ander beelde het ook deurgeloop. Foto:MONIQUE BASSON
BEELDHOUER Renier Viljoen is teleurgesteld en hartseer dat van sy beelde by Zoetelief-park in Seetuinweg, Jeffreysbaai deur vandale met wit verf verniel is.
Dié engel waak nou met ’n verfbesmeerde gesig oor die park, terwyl die skilpad se dop deurgeloop het. Die beeld van die paartjie met die hartvorm tussen hulle, is besoedel. Die pophuis is beskadig en die waterput is tot op die grond afgebreek.
Viljoen beraam dit kan etlike weke neem om die beelde skoon te maak en te herstel.
Volgens hom sal daar vasgestel moet word hoe diep die verf die sement binnegedring het, asook watter soort verf gebruik is. Eers dán sal bepaal kan word of ’n oplos-middel vir die skoonmaak van die beelde gebruik kan word.
Ander keuses is om óf die verf met skuurpapier te probeer verwyder, óf om die beelde heeltemal oor te verf.
“Ongeag die soort skoonmaakproses, sal die beelde kol-kol verkleur. Die hele beeld sal met ’n laag sementmengsel oorgeverf moet word,” sê Viljoen.
Viljoen sê hy begryp nie die vandalisme nie. “Dit is duidelik dat daar kinders by die skend van die beelde betrokke is. Daar is duidelike palmafdrukke,” sê hy.
“Hoe maak mense kinders groot wat soiets doen? Of is dit groepsdruk?
“Ek is teleurgesteld, maar dit lê dieper as net die betrokke persone.”
Volgens Kouga-munisipaliteit woordvoerder, Laura-Leigh Randall, was hulle nie van die skending bewus nie, en help hulle graag waar hulle kan.
“Mooi parke dra by tot die geheel beeld van ‘n gebied. Dit maak dit lekkerder vir inwoners om te bly, waar hulle bly en help ook om besoekers te trek. Parke wat onder vandale deurgeloop het, skrik mense af want dit lyk lelik en maak mense bang vir hul veiligheid,” sê Randall.